

**Қазақстан Республикасының газ көлiгi саласы кейбiр кәсіпорындарының ерекше шарттары мен конкурстық массасын сатудың тәртiбi туралы**

Қазақстан Республикасы Үкіметінің 2003 жылғы 1 сәуірдегі N 316 қаулысы

      Ел экономикасының мұнай-газ секторындағы мемлекет мүддесiн қорғау мақсатында және республика экономикасы үшiн маңызды мәнi бар "Интергаз Орталық Азия" ЖАҚ-пен жасалған 1997 жылғы 14 маусымдағы Iшкi және халықаралық газ көлiгi жүйелерi мен шаруашылық қызметi концессиясының шарты бойынша мемлекет мiндеттемелерiн қамтамасыз ету қажеттiлiгiне байланысты, сондай-ақ "Қазақгаз", "Алаугаз", "Батыстрансгаз", "Ақтаутрансгаз", "Газтелеком", "Ақтөбетрансгаз", "Жайықтрансгаз", "Оралтрансгаз", "Қазақэнергияжөндеу", "Қазинтергаз" ашық акционерлiк қоғамдары мен "Қостанайтрансгаз" мемлекеттiк кәсіпорнының дәрменсiздiгін назарға алып, "Банкроттық туралы" Қазақстан Республикасының 1997 жылғы 21 қаңтардағы Заңын басшылыққа ала отырып, Қазақстан Республикасының Үкiметi қаулы етеді:

      1. Қазақстан Республикасының Қаржы министрлiгi заңнамада белгiленген тәртiппен "Қазақгаз", "Алаугаз", "Батыстрансгаз", "Ақтаутрансгаз", "Газтелеком", "Ақтөбетрансгаз", "Жайықтрансгаз", "Оралтрансгаз", "Қазақэнергияжөндеу", "Қазинтергаз" ашық акционерлiк қоғамдары мен "Қостанайтрансгаз" мемлекеттік кәсiпорнын (бұдан әрi - Кәсіпорындар) банкрот деп тану туралы өтiнiшпен сотқа жүгiнудi қамтамасыз етсiн.

      2. Сот Кәсiпорындарды банкрот деп тану туралы шешiм шығарған жағдайда:   
      1) конкурстық массаны бiрнеше лоттарға бөлудi;   
      2) 1997 жылғы 14 маусымдағы Iшкi және халықаралық газ көлiгi жүйелерi мен шаруашылық қызметi концессиясының шарты (бұдан әрi - Концессия шарты) бойынша концессияға берiлген газ көлігі жүйесiнiң активтерiнен негiзгi лотты (негiзгi лот) қалыптастыруды;   
      3) Концессия шарты бойынша Қазақстан Республикасы қабылдаған барлық мiндеттемелердi сақтауды, газ көлiгi жүйесiн пайдаланудың үздiксiздiгiн;   
      4) Негiзгi лоттың ең төменгi құнын бiрiншi және екiншi кезектегi кредиторлар талаптарының сомасынан, сондай-ақ әкiмшiлiк шығындардан төмен болмайтындай;   
      5) конкурстық массаны сату жоспарын Қазақстан Республикасының Энергетика және минералдық ресурстар министрлiгiмен және Қазақстан Республикасы Қаржы министрлiгiнiң Дәрменсiз борышкерлермен жұмыс жөнiндегi комитетiмен келiсудi;   
      6) сатып алынған мүлiктi пайдалану жөнiндегi өндiрiстiк бағдарламаны Қазақстан Республикасының Энергетика және минералдық ресурстар министрлiгiмен келiскен заңды тұлғаларды негізгi лот бойынша сауда-саттыққа жіберудi қамтамасыз ететiн ерекше шарттар мен конкурстық массаларды сату тәртiбi белгiленсiн.

      3. Осы қаулының орындалуын бақылау Қазақстан Республикасы Премьер-Министрiнiң орынбасары К.Қ. Мәсiмовке жүктелсiн.

      4. Осы қаулы қол қойылған күнiнен бастап күшiне енедi.

*Қазақстан Республикасының*   
*Премьер-Министрі*

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК